               EURÓPSKA KOMISIA
            V Bruseli25. 11. 2020
            COM(2020) 757 final
            2020/0334(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v rámci spoločného výboru zriadeného Dohodou o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v spoločnom výbore zriadenom Dohodou o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej (ďalej len „dohoda“)
                  1
               .

               2.Kontext návrhu

               2.1.Dohoda o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej

               Cieľom dohody je vytvoriť spoločný letecký priestor (SLP) založený na vzájomnom prístupe na trhy s leteckou dopravou strán dohody s rovnakými podmienkami hospodárskej súťaže a dodržiavaním rovnakých pravidiel – vrátane oblastí bezpečnosti, bezpečnostnej ochrany a manažmentu letovej prevádzky, sociálnych aspektov a životného prostredia. Pravidlá pre SLP by mali byť založené na príslušných právnych predpisoch platných v rámci Európskej únie, ako sa stanovuje v prílohe III k uvedenej dohode, najmä pokiaľ ide o bezpečnosť, bezpečnostnú ochranu a manažment letovej prevádzky.

               Dohoda nadobudla platnosť 2. augusta 2020.

               2.2.Spoločný výbor

               Spoločný výbor je zriadený na základe článku 22 dohody. Spoločný výbor je zodpovedný za správu dohody a zabezpečuje jej riadne vykonávanie.

               Na tento účel spolupracuje v rôznych oblastiach a predkladá odporúčania a prijíma rozhodnutia v prípadoch, ktoré sú výslovne stanovené v dohode. K jeho hlavným úlohám patrí spolupráca prostredníctvom: a) podpory konzultácií na úrovni expertov o nových legislatívnych alebo regulačných iniciatívach a trendoch, okrem iného v oblasti bezpečnostnej ochrany, bezpečnosti, životného prostredia, leteckej infraštruktúry (vrátane prevádzkových intervalov), konkurenčného prostredia a ochrany spotrebiteľa; b) preskúmania podmienok na trhu, ktoré majú vplyv na letecké dopravné služby podľa dohody; c) pravidelného skúmania sociálnych účinkov dohody pri jej vykonávaní, a to v oblasti zamestnanosti a prípravy vhodných reakcií na obavy, pri ktorých sa zistí, že sú oprávnené; d) posudzovania oblastí, ktoré by bolo možné zahrnúť do dohody, vrátane vypracovania odporúčaní na zmeny uvedenej dohody; e) konsenzuálnej zhody na návrhoch, prístupoch alebo dokumentoch procedurálnej povahy priamo súvisiacich s fungovaním dohody; f) posudzovania a rozvíjania technickej pomoci v oblastiach, na ktoré sa vzťahuje dohoda a g) podpory spolupráce na príslušných medzinárodných fórach.

               Spoločný výbor navyše preskúma v súlade s článkom 6 (Investície) dohody otázky týkajúce sa dvojstranných investícií väčšinovej účasti alebo zmeny účinnej kontroly leteckých dopravcov strán dohody.

               Spoločný výbor podľa článku 22 ods. 3 dohody prijme na základe rozhodnutia rokovací poriadok.

               2.3.Pripravovaný akt spoločného výboru

               Spoločný výbor na svojom prvom zasadnutí prijme rozhodnutie týkajúce sa prijatia rokovacieho poriadku spoločného výboru (ďalej len „pripravovaný akt“).

               Cieľom pripravovaného aktu je prijať v súlade s článkom 22 ods. 3 dohody rokovací poriadok, o ktorý sa bude opierať organizácia a fungovanie spoločného výboru s cieľom umožniť riadne vykonávanie dohody.

               3.Pozícia, ktorá sa má zaujať v mene Únie

               Cieľom pozície, ktorá sa má zaujať v mene Únie, by malo byť prijatie rokovacieho poriadku spoločného výboru zriadeného dohodou. Pozícia by mala byť založená na návrhu rozhodnutia spoločného výboru.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“.

               4.1.2.Uplatnenie na tento prípad

               Spoločný výbor je orgán zriadený dohodou, konkrétne v tomto prípade Dohodou o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej.

               Akt, ktorý má spoločný výbor prijať, je akt s právnymi účinkami, keďže stranám dohody ukladá povinnosti podľa medzinárodného práva.

               Pripravovaný akt nedopĺňa ani nemení inštitucionálny rámec dohody.

               Vzhľadom na to je procesnoprávnym základom navrhovaného rozhodnutia článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú leteckej dopravy.

               Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom spoločného výboru sa stanoví jeho rokovací poriadok, je vhodné uverejniť ho po prijatí v Úradnom vestníku Európskej únie.

               2020/0334 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v rámci spoločného výboru zriadeného Dohodou o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohodu o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej (ďalej len „dohoda“) uzavrela Únia rozhodnutím Rady (EÚ) 2020/948
                  2
                a dohoda nadobudla platnosť 2. augusta 2020.

               (2)Článkom 22 dohody sa zriaďuje spoločný výbor, ktorý má zabezpečiť správu a riadne vykonávanie dohody.

               (3)V článku 22 ods. 3 dohody sa stanovuje, že spoločný výbor prijme svoj rokovací poriadok.

               (4)Aby sa zabezpečilo riadne vykonávanie dohody, mal by sa prijať rokovací poriadok spoločného výboru.

               (5)Je vhodné stanoviť pozíciu, ktorá sa má zaujať v mene Únie v spoločnom výbore, keďže rozhodnutie spoločného výboru, ktorým prijíma svoj rokovací poriadok, bude pre Úniu záväzné. Pozícia Únie v spoločnom výbore by mala byť založená na pripojenom návrhu rozhodnutia spoločného výboru,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na prvom zasadnutí spoločného výboru zriadeného podľa článku 22 Dohody o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej v súvislosti s prijatím rokovacieho poriadku spoločného výboru, vychádza z návrhu rozhodnutia spoločného výboru pripojeného k tomuto rozhodnutiu.

               Zástupcovia Únie v spoločnom výbore môžu odsúhlasiť menšie zmeny návrhu rozhodnutia spoločného výboru bez ďalšieho rozhodnutia Rady.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady (EÚ) 2020/948 z 26. júna 2020 o uzavretí v mene Únie Dohody o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej (Ú. v. EÚ L 212, 3.7.2020, s. 3).

                     (2)

                        Rozhodnutie Rady (EÚ) 2020/948 z 26. júna 2020 o uzavretí v mene Únie Dohody o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej (Ú. v. EÚ L 212, 3.7.2020, s. 3).

    ---documentbreak---

               EURÓPSKA KOMISIA
            V Bruseli25. 11. 2020
            COM(2020) 757 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v rámci spoločného výboru zriadeného Dohodou o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej

               ROZHODNUTIE č. 1/[rok] SPOLOČNÉHO VÝBORU EÚ A GRUZÍNSKA ZRIADENÉHO DOHODOU O SPOLOČNOM LETECKOM PRIESTORE MEDZI EURÓPSKOU ÚNIOU A JEJ ČLENSKÝMI ŠTÁTMI NA JEDNEJ STRANE A GRUZÍNSKOM NA STRANE DRUHEJ

               z …,

               ktorým sa prijíma jeho rokovací poriadok

               SPOLOČNÝ VÝBOR EÚ A GRUZÍNSKA,

               so zreteľom na Dohodu o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej (ďalej len „dohoda“), a najmä na jej článok 22 ods. 3,

               ROZHODOL TAKTO:

               Jediný článok

               Týmto sa prijíma rokovací poriadok spoločného výboru, ktorý je uvedený v prílohe k tomuto rozhodnutiu.

               V …

               Za spoločný výbor

               vedúci delegácie Európskej únie

               [meno]

               vedúci delegácie Gruzínska

               [meno]

               Príloha

               ROKOVACÍ PORIADOK SPOLOČNÉHO VÝBORU

               SPOLOČNÝ VÝBOR

               Článok 1

               Vedúci delegácie

               1.
                     Ako sa stanovuje v článku 22 ods. 1 dohody, spoločný výbor sa skladá zo zástupcov strán dohody.

               2.
                     Spoločnému výboru spoločne predsedajú vedúci delegácií strán dohody.

               Článok 2

               Zasadnutia

               1.
                     Spoločný výbor podľa článku 22 ods. 4 dohody zasadá podľa potreby. Ktorákoľvek strana dohody môže požiadať o zvolanie zasadnutia.

               2.
                     Spoločný výbor môže organizovať zasadnutia s osobnou účasťou alebo inými prostriedkami (napr. konferenčné hovory alebo videokonferencie).

               3.
                     Zasadnutia sa konajú v čo najväčšej možnej miere striedavo medzi miestom v členskom štáte Európskej únie a Gruzínskom, pokiaľ sa strany dohody nedohodnú inak.

               4.
                     Potom ako sa strany dohody dohodnú na dátume a mieste zasadnutí, zasadnutia zvolá Európska komisia pre Európsku úniu a jej členské štáty a ministerstvo zodpovedné za civilné letectvo pre Gruzínsko.

               5.
                     Pokiaľ sa strany dohody nedohodnú inak, zasadnutia spoločného výboru sú neverejné. Na konci zasadnutia možno podľa potreby po vzájomnej dohode vypracovať tlačovú správu.

               Článok 3

               Delegácie

               1.
                     Vedúci delegácií sa pred každým zasadnutím navzájom informujú o plánovanom zložení svojich delegácií pre dané zasadnutie.

               2.
                     Ak s tým spoločný výbor súhlasí, na zasadnutia môžu byť pozvaní zástupcovia zainteresovaných strán z odvetvia leteckej dopravy ako pozorovatelia.

               3.
                     Spoločný výbor môže prizvať iné zainteresované strany alebo expertov, aby sa zúčastnili na jeho zasadnutiach s cieľom poskytnúť informácie o konkrétnych otázkach.

               Článok 4

               Sekretariát

               Funkciu tajomníkov spoločného výboru vykonávajú spoločne jeden úradník Európskej komisie a jeden gruzínsky úradník ministerstva zodpovedného za civilné letectvo.

               Článok 5

               Program zasadnutí

               1.
                     Vedúci delegácií stanovia predbežný program každého zasadnutia po vzájomnej dohode. Tajomníci tento predbežný program predložia členom delegácií najneskôr 15 dní pred dňom konania zasadnutia.

               2.
                     Spoločný výbor prijme program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak s tým spoločný výbor súhlasí.

               3.
                     S ohľadom na požiadavky alebo naliehavosť konkrétneho prípadu môže vedúci delegácie skrátiť lehotu uvedenú v odseku 1 tohto článku.

               Článok 6

               Zápisnica

               1.
                     Po každom zasadnutí sa vypracuje návrh zápisnice z každého zasadnutia spoločného výboru. Uvedú sa v nej prerokované body a akékoľvek predložené odporúčania a prijaté rozhodnutia.

               2.
                     Vedúci delegácie, ktorý organizuje zasadnutie, do jedného mesiaca po zasadnutí predloží druhému vedúcemu delegácie návrh zápisnice na schválenie písomným postupom.

               3.
                     Po schválení vedúci delegácií podpíšu dva exempláre zápisnice a každá strana si ponechá jedno originálne vyhotovenie. Vedúci delegácií môžu rozhodnúť, že sa táto požiadavka splní podpisom a výmenou elektronických kópií.

               4.
                     Zápisnice zo zasadnutí spoločného výboru sú verejné, pokiaľ to niektorá zo strán dohody nepožaduje inak.

               Článok 7

               Písomný postup

               Pokiaľ je to potrebné a riadne odôvodnené, rozhodnutia a odporúčania spoločného výboru možno prijať písomným postupom. Vedúci delegácií si na tieto účely vymenia návrhy opatrení, ku ktorým má spoločný výbor zaujať stanovisko, ktoré potom možno potvrdiť výmenou korešpondencie. Každá strana dohody však môže na účely prerokovania určitej záležitosti požiadať o zvolanie zasadnutia spoločného výboru.

               Článok 8

               Porady

               1.
                     Spoločný výbor predkladá svoje odporúčania a prijíma svoje rozhodnutia na základe konsenzu.

               2.
                     Rozhodnutia a odporúčania spoločného výboru sa nazývajú „rozhodnutie“ a „odporúčanie“, pričom po názve nasleduje poradové číslo, dátum ich prijatia a opis ich predmetu.

               3.
                     Vedúci delegácií podpíšu rozhodnutia a odporúčania spoločného výboru a pripoja ich k zápisnici.

               4.
                     Strany dohody budú rozhodnutia prijaté spoločným výborom vykonávať v súlade so svojimi vlastnými vnútornými postupmi.

               5.
                     Strany dohody môžu rozhodnutia prijaté spoločným výborom uverejniť vo svojich príslušných úradných publikáciách. Každá strana dohody môže rozhodnúť o uverejnení akéhokoľvek iného aktu prijatého spoločným výborom. Každá strana dohody si ponechá jedno originálne vyhotovenie rozhodnutí a odporúčaní.

               Článok 9

               Pracovné skupiny

               1.
                     Spoločný výbor môže zriadiť pracovnú skupinu na pomoc spoločnému výboru pri plnení jeho povinností. Mandát pracovnej skupiny sa zahrnie do prílohy k rozhodnutiu, ktorým sa pracovná skupina zriaďuje.

               2.
                     Pracovné skupiny sa skladajú zo zástupcov strán dohody.

               3.
                     Pracovné skupiny pracujú na základe poverenia spoločného výboru, ktorému podávajú správy po každom zasadnutí. Neprijímajú rozhodnutia, no môžu poskytovať odporúčania spoločnému výboru.

               4.
                     Spoločný výbor môže kedykoľvek rozhodnúť o zrušení súčasných pracovných skupín, o zmene ich mandátu alebo o zriadení nových pracovných skupín, aby mu pomáhali pri plnení jeho povinností.

               Článok 10

               Výdavky

               1.
                     Každá strana dohody uhradí výdavky súvisiace so svojou účasťou na zasadnutiach spoločného výboru a pracovných skupín, pokiaľ ide o zamestnancov, cestovné náklady a diéty, ako aj poštovné a telekomunikačné náklady.

               2.
                     Všetky ostatné výdavky súvisiace s materiálnym zabezpečením zasadnutí hradí tá strana dohody, ktorá dané zasadnutie organizuje.

               Článok 11

               Zmeny rokovacieho poriadku

               Spoločný výbor môže kedykoľvek zmeniť tento rokovací poriadok rozhodnutím prijatým v súlade s článkom 22 dohody.


               EURÓPSKA KOMISIA
            V Bruseli25. 11. 2020
            COM(2020) 774 final
            2020/0343(COD)
            Návrh
            ROZHODNUTIE EURÓPSKEHO PARLAMENTU A RADY,
            ktorým sa Komisia poveruje hlasovať za zvýšenie základného imania Európskeho investičného fondu

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Únia zastúpená Komisiou je akcionárom Európskeho investičného fondu (EIF) od jeho založenia. Momentálne vlastní 29,7 % akcií. Väčšinu akcií (58,9 %) vlastní Európska investičná banka. Zvyšné akcie (11,4 %) vlastnia iné finančné inštitúcie.

                  Vzhľadom na očakávaný dosah krízy spôsobenej pandémiou COVID-19 a s cieľom prispieť k reakcii Únie a EIF na túto krízu prostredníctvom vykonávania očakávaného Programu InvestEU ako súčasti viacročného finančného rámca na roky 2021 – 2027 správna rada EIF [sa rozhodla] navrhnúť zvýšenie základného imania valnému zhromaždeniu, na ktorom musí byť Komisia zastupujúca Úniu ako akcionára EIF schopná o tomto zvýšení hlasovať.

               EIF vypočítal okamžitú potrebu zvýšenia schváleného základného imania o 2 870 000 000 EUR, čo zodpovedá hotovostnej injekcii vo výške 1 250 000 000 EUR. S cieľom účinne reagovať na krízu spôsobenú pandémiou COVID-19 by sa zvýšenie základného imania malo zrealizovať čo najskôr.

               Cieľom tohto návrhu je umožniť Komisii zastupujúcej Úniu na valnom zhromaždení hlasovať za zvýšenie základného imania EIF.

                  V návrhu nariadenia Európskeho parlamentu a Rady, ktorým sa zriaďuje Program InvestEU predloženom Komisiou [2020/0108 (COD), nariadenie o Programe InvestEU], sa v článku 32 stanovuje účasť Únie na zvýšení kapitálu a pôvodne mal implicitne slúžiť ako právny základ, aby Komisia mohla na valnom zhromaždení EIF hlasovať za zvýšenie základného imania. Keďže v súvislosti s dátumom nadobudnutia účinnosti nariadenia o Programe InvestEU panuje určitá neistota, musí sa vopred prijať osobitné rozhodnutie, ktorým sa Komisia poverí hlasovať na valnom zhromaždení za zvýšenie základného imania, aby sa umožnilo včasné začatie obdobia upisovania na zvýšenie základného imania.

                  Iní akcionári EIF ako Únia tak budú môcť poskytnúť potrebnú kapitálovú podporu ihneď po začiatku obdobia upisovania, aj keď potrvá dlhšie, aby mohli všetci akcionári v súlade so svojimi pravidlami a postupmi rozhodnúť o svojej účasti. Únia sa môže zúčastniť na zvýšení základného imania a upísať akcie po tom, ako nadobudne účinnosť právny základ umožňujúci jej účasť (nariadenie o Programe InvestEU), a to v súlade s týmto právnym základom, keď a ak ho spoluzákonodarcovia prijmú. V súlade s článkom 5 ods. 3 stanov EIF bude každý člen oprávnený upísať časť zvýšenia zodpovedajúcu pomeru, ktorý existoval medzi akciami upísanými týmto členom a celkovým počtom akcií EIF upísaných pred zvýšením základného imania.

               •Súlad s existujúcimi ustanoveniami v tejto oblasti politiky

                  Dodatočným základným imaním sa umožní EIF ako kľúčovému implementujúcemu partnerovi uvedenému v nariadení o Programe InvestEU vykonávať očakávaný Program InvestEU, a tým prispieť k zlepšeniu konkurencieschopnosti a sociálno-hospodárskej konvergencii a súdržnosti Únie a zároveň podporiť obnovu po hospodárskej kríze spôsobenej pandémiou COVID-19, najmä pokiaľ ide o podporu inovačných MSP. To bude zahŕňať príspevky v oblasti inovácie a digitalizácie, na efektívne využívanie zdrojov v súlade s cieľmi obehového hospodárstva, na zaistenie udržateľnosti a inkluzívnosti hospodárskeho rastu Únie a na zvýšenie odolnosti a integrácie kapitálových trhov Únie, a to aj prostredníctvom opatrení zameraných na riešenie problematiky fragmentácie kapitálových trhov Únie a diverzifikácie zdrojov financovania podnikov v Únii. Zvýšením základného imania sa okrem toho umožní ďalší rozvoj úlohy EIF pri riadení vnútroštátnych a regionálnych programov, čo prispeje k cieľom politiky EÚ, ako je zlepšenie prístupu MSP k financovaniu, podpora regionálneho rozvoja a cieľov únie kapitálových trhov.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Rozhodnutie Rady 94/375/ES obsahuje v článku 3 osobitné ustanovenie o zvýšení základného imania, podľa ktorého o stanovisku Únie k možnému zvýšeniu základného imania EIF a jej účasti na tomto zvýšení rozhoduje jednomyseľne Rada na návrh Komisie a po porade s Európskym parlamentom. Vzhľadom na vývoj judikatúry Súdneho dvora, pokiaľ ide o tzv. sekundárne právne základy
                     1
                  , sa však použitie tohto ustanovenia ako právneho základu pre nové rozhodnutie o hlasovaní o zvýšení základného imania EIF a o účasti Únie na zvýšení základného imania EIF, pokladá za vylúčené. Namiesto toho treba navrhnúť právny základ v rámci primárneho práva.

                  Vzhľadom na ciele a činnosť EIF, ako sú stanovené v jeho stanovách a v rozhodnutiach prijatých jeho riadiacimi orgánmi v súlade so stanovami, a vzhľadom na hlavný cieľ sledovaný zvýšením základného imania, ktorým je podpora MSP, inovácií a pracovných miest súbežne s riešením iných naliehavých potrieb, ako je zmena klímy, pomoc v súvislosti s pandémiou COVID-19 a digitalizácia hospodárstva EÚ, najmä prostredníctvom vykonávania očakávaného Programu InvestEU, čím sa podnieti činnosť na podporu priemyslu Únie, sa za vhodný právny základ pre navrhované poverenie Komisie hlasovať za zvýšenie základného imania považuje článok 173 ods. 3 ZFEÚ.

                  Rozhodnutie Európskeho parlamentu a Rady č. 562/2014/EÚ z 15. mája 2014 o účasti Európskej únie na zvýšení základného imania Európskeho investičného fondu (Ú. v. EÚ L 156, 24.5.2014, s. 1) takisto vychádzalo z článku 173 ods. 3 ZFEÚ.

               •Subsidiarita (v prípade inej ako výlučnej právomoci)

                  Únia zastúpená Komisiou má ako akcionár EIF výhradnú právomoc hlasovať o rozhodnutiach o zvýšení základného imania EIF.

               •Proporcionalita

                  Dodatočným schváleným základným imaním sa v rozsahu upísanom akcionármi EIF poskytne EIF základné imanie potrebné na podporu cieľov EÚ.

               3.VPLYV NA ROZPOČET

                  Návrh nemá žiadny vplyv na rozpočet, keďže hlasovanie o zvýšení základného imania EIF na valnom zhromaždení nezaväzuje Úniu upísať akcie. Vplyv na rozpočet bude vyplývať len z nariadenia o Programe InvestEU, ktorým sa stanoví právny základ pre účasť Únie na zvýšení kapitálu.

               2020/0343 (COD)

               Návrh

               ROZHODNUTIE EURÓPSKEHO PARLAMENTU A RADY,

               ktorým sa Komisia poveruje hlasovať za zvýšenie základného imania Európskeho investičného fondu

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 173 ods. 3,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Európskeho hospodárskeho a sociálneho výboru
                  2
               , ––

               konajúc v súlade s riadnym legislatívnym postupom,

               keďže:

               (1)Podľa článku 5 ods. 2 stanov Európskeho investičného fondu (ďalej len „fond“) sa schválené základné imanie fondu môže zvýšiť rozhodnutím valného zhromaždenia konajúceho 85 % väčšinou odovzdaných hlasov.

               (2)Vzhľadom na očakávaný dosah krízy spôsobenej pandémiou COVID-19 a s cieľom prispieť k reakcii Únie a fondu na túto krízu prostredníctvom vykonávania očakávaného Programu InvestEU
                  3
                ako súčasti viacročného finančného rámca na roky 2021 – 2027 a prostredníctvom ďalšieho rozvoja úlohy EIF pri riadení vnútroštátnych a regionálnych programov fond vypočítal okamžitú potrebu zvýšiť svoje schválené základné imanie o 2 870 000 000 EUR.

               (3)Správna rada fondu [sa rozhodla] predložiť valnému zhromaždeniu žiadosť o schválenie zvýšenia schváleného základného imania fondu o 2 870 000 000 EUR emisiou 2 870 nových akcií, ako aj o schválenie platobných podmienok a ďalších modalít takéhoto zvýšenia základného imania. Ak sa schváli zvýšenie základného imania, každá nová akcia bude mať nominálnu hodnotu 1 000 000 EUR a každá upísaná akcia bude splatená vo výške 20 % jej nominálnej hodnoty. Valné zhromaždenie môže požadovať zaplatenie zvyšných 80 % za podmienok stanovených v článku 7 ods. 3 stanov fondu. Všetky akcie, či už existujúce alebo novo emitované, budú mať rovnakú hodnotu a budú s nimi spojené rovnaké práva vo všetkých ohľadoch.

               (4)Správna rada navrhla, aby boli novo schválené akcie k dispozícii na upisovanie počas jedného obdobia upisovania, ktoré sa začne bezprostredne po tom, ako valné zhromaždenie schváli zvýšenie základného imania, a skončí sa 30. septembra 2021. Únia sa bude môcť zúčastniť na upisovaní za podmienok stanovených v rozhodnutí valného zhromaždenia, keď nadobudne účinnosť právny základ, ktorým sa schvaľuje účasť Únie na zvýšení základného imania.

               (5)Aby mohol zástupca Únie na valnom zhromaždení čo najskôr hlasovať o zvýšení základného imania, malo by sa toto rozhodnutie urýchlene prijať. Preto sa považuje za vhodné povoliť výnimku z lehoty ôsmich týždňov a lehoty desiatich dní uvedených v článku 4 Protokolu č. 1 o úlohe národných parlamentov v Európskej únii, ktorý tvorí prílohu k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.

               (6)Z rovnakého dôvodu by toto rozhodnutie malo nadobudnúť účinnosť dňom nasledujúcim po jeho uverejnení,

               PRIJALI TOTO ROZHODNUTIE:

               Článok 1

               Komisia zastupujúca Úniu sa poveruje hlasovať na valnom zhromaždení Európskeho investičného fondu za navrhované zvýšenie základného imania o 2 870 000 000 EUR.

               Článok 2

               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               V Bruseli

                  Za Európsky parlament
                        Za Radu

                  predseda
                        predseda/predsedníčka

                     (1)

                        Rozsudok Súdneho dvora zo 6. mája 2008, vec C-133/06, Európsky parlament/Rada Európskej únie, ECLI:EU:C:2008:257.

                     (2)

                        Ú. v. EÚ C , , p. .

                     (3)

                        Návrh nariadenia Európskeho parlamentu a Rady, ktorým sa zriaďuje Program InvestEU, 2020/0108 (COD).